Qozog'istonda davlatga xiyonatda ayblanib ushlangan Milliy xavfsizlik qo'mitasi sobiq rahbarining hashamatli uyi ko'rsatildi

Qozog'iston Milliy xavfsizlik qo'mitasining sobiq rahbari Karim Masimov ishi bo'yicha yangi modda paydo bo'ldi. Bu haqda “Vlast.kz” xabar berdi.
Ma'lum qilinishicha, u davlatga xiyonat qilish, hokimiyatni zo'ravonlik bilan egallab olishga tayyorgarlik ko'rish va mansabni suiiste'mol qilishdan tashqari, korruptsiyada ayblanmoqda. Milliy xavfsizlik qo'mitasi bu bo'yicha o'tkazilayotgan tergov jarayonida Karim Masimovga tegishli hashamatli uyni ko'rsatdi.
“Mamlakatimiz ishbilarmon doiralari va xorijiy sub'ektlardan ko'chmas mulk, qimmatbaho sovg'alar, jumladan, madaniy boyliklarni, katta miqdordagi mablag'larni noqonuniy ravishda olish faktlari hujjatlashtirilgan. xususan, Masimov MxQ raisi sifatida yopiq shartnomalardan biri bo'yicha xorijiy davlat vakillaridan 2 million dollar miqdorida pora olgani yuzasidan tergov harakatlari olib borilmoqda. Ushbu mablag'larning Gonkongdan Qozog'iston Milliy bankiga qaytarilishi ta'minlandi”, deyiladi xabarda.
Shuningdek, Masimov bosh vazir bo'lgan davrida biznes tuzilmalarining biridan poytaxtdan 2,5 milliard tengega yaqin elita mehmon uyi va yer uchastkasini olgani yuzasidan ham tergov boshlangan. MxQ ma'lumotlariga ko'ra, Masimov qo'lga olinganidan so'ng mehmon uyidan 17,2 million dollar naqd pul, shuningdek, “ko'p sonli hashamatli buyumlar: hashamatli soatlar, tilla quymalar, antiqa buyumlar va boshqalar” olib qo'yilgan. Bundan tashqari, Masimovga tegishli 11 ta qimmatbaho biznes-klassdagi avtomashinalar olib qo'yilib, poytaxtdagi ikkita elita kvartira, Olmaota shahridagi ikkita xonadon va qasr, kurort hududdagi ko'l bo'yida joylashgan 1 gektar yer uchastkasi hibsga olingan.
“Masimovga yaqin bo'lganlarda 5,1 million dollar musodara qilindi va hibsga olindi”, deya qo'shimcha qilingan xabarda.
Ayni vaqtda “Masimov va uning atrofidagilar tomonidan chet el banklaridagi hisob raqamlariga noqonuniy ravishda olingan bundan ham yirikroq mablag'larni” qidirish, hibsga olish va Qozog'istonga qaytarish bo'yicha ishlar olib borilmoqda.
Karim Masimov 8 yanvar kuni qo'lga olingan. Bundan bir necha kun avval esa 2016 yilning sentyabridan buyon ishlab kelayotgan MxQ raisi lavozimidan ozod etilgan. Masimov mamlakatdagi eng nufuzli va birinchi prezident Nursulton Nazarboyevga yaqin odamlardan biri hisoblangan. O'tgan yillar davomida Qozog'iston Bosh vaziri, administratsiya rahbari va Qozog'iston prezidenti yordamchisi lavozimlarida ishlagan. Nur-Sulton tergov sudi hibsga olingandan so'ng deyarli darhol Masimov ikki oyga hibsga olingan.
Avvalroq  Qozog'istonda kimlar lavozimini tark etgani xabar berilgandi.